# NY START – nye principper for CBS intro

Introkurser er vigtige for en god faglig og social start på studiet. Intro skal sikre organisatorisk socialisering til et godt studieliv på CBS.

De studerendes involvering i tilrettelæggelsen af intro er afgørende. Det er bl.a. værdifuldt fordi den sikrer troværdighed og engagement.

Da intro er en del af CBS’ aktiviteter og de studerendes første møde med CBS, skal CBS kunne stå inde for intro, og intro skal afspejle de værdier, vi står for. Det vil sige at introforløbet skal være seriøst, alle skal kunne føle sig være velkomne og behandle hinanden ordentligt.

Erfaringer fra kurserne i 2015 har vist, at vi ikke i tilstrækkelig grad har kunnet sikre dette. Der har fundet aktiviteter sted, som vi ikke kan acceptere sker. Ansvaret for at følge hvad der sker, og gribe ind overfor uacceptabel adfærd, kan vi nu konstatere ikke har været klart nok defineret. Der er derfor behov for at ændre tilrettelæggelsen og rammerne for introkurserne.

Dette handler dels om at ændre kursernes indhold, så der lægges større vægt på positivt indhold og dels at forsøge at påvirke de dele af ungdomskulturen, som ikke er forenelig med CBS´ værdier.

Men der har også kunnet finde aktiviteter sted, som CBS finder helt uacceptable, og som vi mener burde føre til bortvisning af de ansvarlige fra CBS i kortere eller længere tid. Det har vist sig, at vores hidtidige tilrettelæggelse og opfølgning ikke har været konsekvent nok, og at det derfor heller ikke er juridisk muligt for os som statslig institution at sanktionere uacceptable handlinger. Derfor vil vi også ændre den ledelsesmæssige opfølgning, de formelle regler, sanktioner og kommunikation omkring intro.

De nye rammer består i kort form af følgende:

* Øget ledelsesfokus og styring af form og indhold
* Klart defineret ansvar for design, udførelse og evaluering af intro
* Klare(re) regler for alkohol, stoffer og sexistisk og anden krænkende adfærd
* Bedre uddannelse af introvejledere og klar kommunikation af rammer og regler
* Bedre information til de nye studerende om formålet med intro og vores forventning til hvordan man opfører sig på et universitet

De nye rammer udformes så det bliver muligt fremover, at sanktionere overtrædelser af reglerne med klare straffe, herunder i yderste konsekvens bortvisning.

**Uddybende beskrivelse af igangsatte aktiviteter:**

1. **Ledelsesfokus og styring**

Uddannelsesdekanen har nedsat en central styregruppe, som fastlægger de overordnede rammer for intro ved CBS, og som skal drage omsorg for at ovenstående mål indfries.

I styregruppen indgår en studieleder, studerende, program manager, studievejleder og den ledes af prodekanen for læring.

De økonomiske rammer for intro skal tilpasses de øgede krav som følger af ønsket om en ny start. At lave bedre intro kræver flere ressourcer til bedre uddannelse af vejledere og flere aktiviteter.

For alle introforløb skal der udarbejdes et detaljeret program for hele forløbet også for aftenerne. Programmet skal godkendes af studienævnet.

Der skal være et seriøst fagligt indhold i programmet, så det giver en introduktion til studiets faglige dimension, og de sociale aktiviteter skal have fokus på at skabe et godt og inkluderende studiemiljø

1. **Klarere ansvar for design, udførsel og evaluering**

Dekanen for uddannelse udstikker de generelle retningslinjer for intro, der skal sikre ovenstående mål, og samtidig sørge for at vilkårene ikke er for forskellige på de forskellige kurser. Dekanen drager omsorg for at retningslinjerne er kendt af alle vejledere og administratorer.

De studerendes engagement og ansvar for gennemførsel af intro er afgørende for at lave introkurser hvor alle føler sig velkomne. Den bedste måde at forbedre intro er i en stærk alliance med de studerende. Forbedrede introkurser kræver at de studerende involveres, og at de tager ansvar for indhold og form. Regler kan signalere en holdning, og dermed skabe en ramme, men kun hvis vi sammen de studerende kan skabe et konstruktivt indhold, kan vi fortrænge det useriøse og uacceptable indhold, som altid vil risikere at dominere, når man modtager helt unge studerende på et nyt sted. Derfor er hovedopgaven at få det konstruktive indhold til at dominere intro.

Ansvaret for kursernes tilrettelæggelse er placeret i det enkelte studienævn. Studienævnene har ansvaret for uddannelsens indhold og derfor også for at de nye studerende kommer ordentligt i gang. Det er udgangspunktet for planlægningen af intro, det skal være den første del af en lærerig, inkluderende og udfordende tid på CBS.

Studielederen foretager udvælgelse af administratorer og vejledere. Det tilstræbes, at vejlederkorpset afspejler CBS’ diversitet fx mht køn, kulturel baggrund og personlighed.

***Evaluering og opfølgning herpå***

Intro evalueres som minimum ved spørgeskemaer, der udsendes via evalueringsenheden.

Studienævnet skal behandle evalueringen på det første møde efter at resultatet foreligger. Studienævnet skal bla vurdere behov for ændringer, og om der er sket overtrædelse af retningslinjerne. Hvis dette vurderes at være tilfældet, skal der gribes ind overfor forholdet og studieleder skal indberette det skete til uddannelsesdekanen.

Vurderes der at være sket brud på reglerne, der kan medføre disciplinære sanktioner, indberettes sagen til rektor.

1. **Alkohol, stoffer og krænkende adfærd**

Der må ikke indtages alkohol før kl. 17

Der skal altid være mindst to helt ædru introvejledere

Der må ikke være stærk alkohol på intro

Der må ikke på introforløbet foregå krænkende aktiviteter. Der gøres særlig opmærksom på at:

* der må ikke foregå aktiviteter, der forudsætter indtagelse af alkohol
* der må ikke foregå aktiviteter, der forudsætter nøgenhed
* der må ikke foregå aktiviteter, der indeholder eksplicitte eller implicitte seksuelle elementer
* det skal på alle tidspunkter respekteres, hvis en deltager ikke ønsker at deltage i en planlagt aktivitet

1. **Bedre uddannelse af vejledere, klare rammer og bedre kommunikation**

Alle vejledere gøres bekendt med rammer og formål for intro og underskriver CBS retningslinjer.

Administrationsgrupperne skal oplyse, hvem der er ansvarlig på hver dag i introforløbet, og hvordan vedkommende kan kontaktes. Disse oplysninger indleveres til introstyregruppen.

Det er obligatorisk at deltage i uddannelsesprogrammet for introvejledere.

Der lægges i introvejlederuddannelsen bl.a. vægt på reglerne for intro, og på hvad det kræver at alle føler sig velkomne.

Alle vejledere gøres opmærksomme på at CBS nu har varslet en stramning af praksis vedr. de disciplinære foranstaltninger ifm overtrædelse af reglerne, og at de beskrevne sanktioner derfor bringes i anvendelse, hvis det er nødvendigt. Men at vi håber og regner med, at det ikke bliver nødvendigt.

Længden på intro før studiestart reduceres – og der indføres i stedet opfølgnings-arrangementer lidt inde i studiet.

1. **Bedre information til de nye studerende om formålet med intro og vores forventning til, hvordan man opfører sig på et universitet**

Rektor gør i velkomstmaterialet til alle nye studerende opmærksom på retningslinjerne for intro, herunder at de skal bidrage til en studiestart, hvor alle føler sig velkomne på CBS.

Deltagerne oplyses om rammerne for intro inklusive eksempler på adfærd der er uacceptabel.

Deltagerne oplyses om, hvor de kan henvende sig ved problemer under eller efter kurset.

Vi vil sikre at introforløbet også er en introduktion til ordentlig opførsel på et universitet– både på intro og på studiet i det hele taget.